'กสิกรไทย'ฟันธง เฟดขึ้นดอก0.25%
เฟดขึ้นดอกเบี้ยแน่ หวั่นเงินทุนไหลออก ผลตอบแทนตราสารหนี้ไทยขยับตาม
17 มี.ค. 2561

เฟดขึ้นดอกเบี้ยแน่ หวั่นเงินทุนไหลออก ผลตอบแทนตราสารหนี้ไทยขยับตามรายงานข่าวจากศูนย์วิจัยกสิกรไทย คาดว่า ธนาคารกลางสหรัฐ (เฟด) จะมีมติปรับขึ้นอัตราดอกเบี้ยนโยบายอีก 0.25% จาก 1.25-1.50% เป็น 1.50-1.75% ในการประชุมในวันที่ 20-21 มี.ค. 2561 ท่ามกลางปัจจัยเศรษฐกิจสหรัฐขยายตัวในระดับสูงกว่าระดับศักยภาพ โดยเฉพาะอัตราว่างงานมีโอกาสที่จะลดลงทำสถิติต่ำที่สุดในรอบกว่า 5 ทศวรรษ เป็นปัจจัยให้เฟดทยอยปรับขึ้นดอกเบี้ยอย่างค่อยเป็นค่อยไปเพื่อลดความเสี่ยงที่เศรษฐกิจสหรัฐขยายตัวร้อนแรงเกินไปสำหรับผลกระทบต่อเศรษฐกิจไทย การขึ้นดอกเบี้ยนโยบายของเฟดในครั้งนี้อาจจะส่งผลให้ส่วนต่างระหว่างอัตราผลตอบแทนพันธบัตรสหรัฐและไทยกว้างขึ้น อาจทำให้มีเงินทุนไหลออกไป ส่งผลให้อัตราผลตอบแทนตราสารหนี้ไทยปรับขึ้นตาม ส่วนผลต่อดอกเบี้ยของไทยคงมีไม่มาก และการปรับขึ้นดอกเบี้ยของเฟดอาจจะไม่มีน้ำหนักมากพอที่จะทำให้ทิศทางค่าเงินบาทกลับมาอ่อนค่า ซึ่งปัจจัยกดดันค่าเงินบาทจะมาจากความเสี่ยงด้านการเมืองสหรัฐมากกว่า